பொங்கலூர் ஒன்றியத்துக்கு உட்பட்ட பி ஆண்டிபாளையம் கிராமத்தில் இருநூறுக்கும் மேற்பட்ட குடும்பங்கள் வசித்து வருகின்றனர். அங்கு அமைக்கப்பட்டிருக்கும் ஆழ்குழாய் மூலம் இம்மக்களுக்கு குடிநீர் வழங்கப்பட்டு வருகிறது. எனினும் அங்கு கடந்த ஓராண்டு காலமாக போதிய அளவு குடிநீர் கிடைக்காமல் மக்கள் சிரமப்பட்டு வருகின்றனர். இந்நிலையில் கடந்த மூன்று மாதங்களாக ஆழ்குழாய் மூலமும் நீர் கிடைக்கவில்லை. எனவே, இப்பகுதி மக்கள் விலை கொடுத்து குடிநீரை வாங்கிப் பயன்படுத்தி வந்தனர். ஆகவே, குடிநீர் பிரச்சனைக்கு தீர்வு காணக் கோரி சம்பந்தப்பட்ட ஊராட்சி செயலரிடம் மக்கள் முறையிட்டுள்ளனர். ஆனால் ஆழ்குழாயில் நீர்வற்றி விட்டதால் ஒன்றும் செய்ய முடியாது என்று ஊராட்சி செயலர் தெரிவித்ததாக கூறப்படுகிறது. இதையடுத்து இப்பிரச்சனை தொடர்பாக அரசு அதிகாரிகள் கவனத்துக்குக் கொண்டு செல்ல ஆண்டிபாளையம் மக்கள் தீர்மானித்தனர். இதன்படி செவ்வாயன்று மார்க்சிஸ்ட் கம்யூனிஸ்ட் கட்சியின் பி ஆண்டிபாளையம் கிளைச் செயலாளர் முருகேசன் தலைமையில் ஐம்பதுக்கும் மேற்பட்ட பெண்கள்உள்பட சுமார் 70 பேர் பொங்கலூர் ஊராட்சி ஒன்றிய அலுவலகத்துக்குவந்தனர். அங்கு ஒன்றிய ஆணையர் இல்லாத நிலையில் அந்த அலுவலகத்தை முற்றுகையிட்டு காத்திருந்தனர்.